ഹയര് സെക്കണ്ടറി തുല്യതാ പരീക്ഷയെഴുതാന് ജനപ്രതിനിധികളും ആലപ്പുഴ: നാളെ ആരംഭിക്കുന്ന ഹയര് സെക്കണ്ടറി തുല്യതാ പരീക്ഷ എഴുതാന് എട്ട് ജനപ്രതിനിധികളും. പൊതുപ്രവര്ത്തനത്തോടൊപ്പം പഠനവും ചേര്ത്തുപിടിച്ച ജനപ്രതിനിധികള് മറ്റുള്ള പഠിതാക്കള്ക്ക് മാതൃകയാണ്. പാതി വഴിയില് പഠനം മുടങ്ങിയെങ്കിലും വീണ്ടും അവസരം ലഭിച്ചപ്പോള് മിടുക്കരായി പഠിച്ച് ജീവിതത്തിലും വന് ഭൂരിപക്ഷത്തില് ജയിക്കാനാണ് ഇവരുടെ തീരുമാനം. നഗരസഭ, ബ്ലോക്ക്, ഗ്രാമ പഞ്ചായത്ത് എന്നിവിടങ്ങളില് അംഗങ്ങളായ എട്ട് പേരാണ് പരീക്ഷയ്ക്ക് തയ്യാറെടുക്കുന്നത്. ഇതില് ഏഴ് പേരും സ്ത്രീകളാണ്. ആര്യാട് ബ്ലോക്ക് പഞ്ചായത്തംഗം എം.എസ്. ലത കലവൂര് ഹയര് സെക്കണ്ടറി സ്കൂളിലാണ് ഒന്നാം വര്ഷ പരീക്ഷ എഴുതുക. കലവൂര് സ്കൂളിലെ തുല്യതാ പഠന കേന്ദ്രത്തില് തന്നെയാണിവര് പഠിച്ചതും. ഭരണിക്കാവ് ബ്ലോക്ക് പഞ്ചായത്തംഗമായ ബി. പ്രസന്നകുമാരി മാവേലിക്കര ഗവ.ഹയര് സെക്കണ്ടറി സ്കൂളിലാണ് പരീക്ഷ എഴുതുക. വെളിയനാട് ബ്ലോക്ക് പഞ്ചായത്തംഗം ബീന ജോസഫ് കിടങ്ങറ സ്കൂളിലെ സമ്ബര്ക്ക പഠനകേന്ദ്രത്തിലാണ് പഠനം നടത്തിയതെങ്കിലും ആലപ്പുഴ മുഹമ്മദന്സ് ഗേള്സ് ഹയര് സെക്കണ്ടറി സ്കൂളിലാണ് പരീക്ഷ എഴുതുക. ചേര്ത്തല നഗരസഭയിലെ വിദ്യാഭ്യാസ സ്റ്റാന്ഡിംഗ് കമ്മിറ്റി ചെയര് പേഴ്സണായ ടി.കെ. ഷീജാമോള് ചേര്ത്തല ഗവ.ഗേള്സ് ഹയര് സെക്കണ്ടറി സ്കൂളില് പരീക്ഷ എഴുതും. തിരുവന്വണ്ടൂര് ഗ്രാമ പഞ്ചായത്തംഗങ്ങളായ ടി.ആര്. മനോജ് കുമാറും ശ്രീകലയും ഒരേ സ്കൂളിലാണ് തുല്യതാപഠനം പൂര്ത്തിയാക്കിയത്. ഇരുവരും മാവേലിക്കര ഗവ.ഹയര് സെക്കണ്ടറി സ്കൂളില് പരീക്ഷ എഴുതും. ഇതേ സ്കൂളില് ചുനക്കര ഗ്രാമ പഞ്ചായത്തംഗം എസ്. ഷീബാമോളും പരീക്ഷ എഴുതുന്നുണ്ട്. അരൂര് ഗ്രാമപഞ്ചായത്തംഗം ആശ ഉദയന് ചേര്ത്തല ഗവ.ഗേള്സ് ഹയര് സെക്കണ്ടറി സ്കൂളിലാകും പരീക്ഷ എഴുതുക. ഇന്ന് ആരംഭിക്കുന്ന പരീക്ഷ ജൂലൈ 31 ശനിയാഴ്ച അവസാനിക്കും. ഹ്യുമാനിറ്റീസ്, കൊമേഴ്സ് വിഭാഗങ്ങളിലാണ് പരീക്ഷ നടക്കുക. ഓരോ വിഭാഗത്തിനും ആറ് വിഷയങ്ങളിലാണ് പരീക്ഷ. എല്ലാ ദിവസവും രാവിലെ 10 മുതല് 12.45 വരെയാണ് പരീക്ഷ. ഒന്നും രണ്ടും വര്ഷങ്ങളിലായി ആകെ 1559 പേരാണ് പരീക്ഷയ്ക്ക് തയ്യാറെടുക്കുന്നത്. ഇതില് 1022 പേര് സ്ത്രീകളാണ്. എസ്.സി. വിഭാഗത്തില്പ്പെട്ട 230 പേരും എസ്.ടി. വിഭാഗത്തില് നിന്ന് രണ്ടുപേരും തുല്യതാ പരീക്ഷ എഴുതും.The post ഹയര് സെക്കണ്ടറി തുല്യതാ പരീക്ഷയെഴുതാന് ജനപ്രതിനിധികളും first appeared on MalayalamExpressOnline.